### NN 106/2016 (18.11.2016.), Odluka Agencije za elektroničke medije klasa: UP/I-612-12/16-02/0001, urbroj: 567-06/04-16-04 od 14. studenoga 2016.

AGENCIJA ZA ELEKTRONIČKE MEDIJE

2271

Vijeće za elektroničke medije u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća te Suzana Kunac, Vesna Roller i Gordana Simonović kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13) i članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), a na temelju provedenog postupka sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 01/16 (»Narodne novine« broj 82/16) na 42-16 sjednici održanoj 14. studenoga 2016., donijelo je sljedeću

ODLUKU

I. Poništava se odluka o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 01/16 od 8. rujna 2016., klasa: UP/I-612-12/16-02/0001, urbroj: 567-06/04-16-01 objavljena u »Narodnim novinama« broj 82 od 14. rujna 2016. godine u dijelu koji se odnosi na sljedeća koncesijska područja navedena u tablici 1.:

|  |  |
| --- | --- |
| Red. broj | Naziv, područje i oznaka frekvencije |
| 9. | Grad Vinkovci (L-VK); 90,2 Mhz |
| 11. | Grad Vrbovec (L-VC); 94,5 MHz |
| 15. | Grad Ivanić Grad (L-IG); 99,4 MHz |
| 20. | Šire područje grada Makarske (grad Makarska, općine Baška Voda, Tučepi i Podgora) (L-MA); 98,4 MHz i 97,6 MHz |
| 21. | Šire područje grada Hvara (L-HV); 94,7 MHz i 95,4 MHz |
| 24. | Šire područje grada Buja (L-BU) (gradovi Buje, Umag i Novigrad te općina Brtonigla); 101,7 MHz, 95,6 MHz i 95,0 MHz |
| 28. | Šire područje grada Poreča (L-PO) (grad Poreč, općine Vrsar, Višnjan, Kaštelir – Labinci, Tar – Varbriga, Funtana i Sveti Lovreć |

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. ZEM-a, Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska agencija za poštu i elektroničke komunikacije, Vijeće za elektroničke medije (dalje: Vijeće) je Odlukom o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 01/16 od 8. rujna 2016., klasa: UP/I-612-12/16-02/0001, urbroj: 567-06/04-16-01 objavljena u »Narodnim novinama« broj 82 od 14. rujna 2016. raspisalo Obavijest o namjeri davanja koncesija za obavljanje djelatnosti pružanja medijskih usluga radija na ukupno trideset (30) koncesijskih područja.

Na 37-16 sjednici Vijeća, dana 20. listopada 2016. održano je javno otvaranje ponuda pristiglih na temelju Obavijesti o namjeri davanja koncesije br. 01/16 te je utvrđeno kako su na temelju navedene Obavijesti pristigle sljedeće ponude:

|  |  |  |
| --- | --- | --- |
| Red. broj | Područje | Naziv ponuditelja |
| 1. | Šire područje grada Županje (L-ZU) | Hrvatski radio Županja d.o.o. |
| 2. | Grad Ludbreg (L-LU) | Radio Ludbreg d.o.o. |
| 3. | Grad Donji Miholjac (L-DM) | Radio Donji Miholjac d.o.o. |
| 4. | Grad Našice (L-NA) | Radio Našice d.o.o. |
| 5. | Grad Zlatar (L-ZL) | Radio Zlatar d.o.o. |
| 6. | Grad Garešnica (L-GA) | Krugoval 93,1 MHz d.o.o. |
| 7. | Grad Križevci (L-KZ) | Radio Križevci d.o.o. |
| 8. | Grad Beli Manastir (L-BM) | Radio Baranja d.o.o. |
| 9. | Grad Vinkovci (L-VK) | Novosti d.o.o. |
| 10. | Grad Sv. Ivan Zelina (L-ZE) | Radio Sveti Ivan Zelina d.o.o. |
| 11. | Grad Vrbovec (L-VC) | Radio Vrbovec d.o.o. |
| 12. | Grad Novi Marof (L-NM) | Radio Novi Marof d.o.o. |
| 13. | Grad Ivanec (L-IV) | VIP Media d.o.o. |
| 14. | Grad Grubišno Polje (L-GP) | Radio Grubišno Polje d.o.o. |
| 15. | Grad Ivanić Grad (L-IG) | Obiteljski radio Ivanić d.o.o. |
| 16. | Grad Jastrebarsko (L-JA) | Radio Jaska d.o.o. |
| 17. | Šire područje grada Kutine (L-KT) | Moslavački list d.o.o. |
| 18. | Šire područje grada Ogulina (L-OG) | Radio Ogulin d.o.o. |
| 19. | Grad Đurđevac (L-DD) | Radio Đurđevac d.o.o. |
| 20. | Šire područje grada Makarske (L-MA) | Radio Makarska Rivijera d.o.o. |
| 21. | Šire područje grada Hvara (L-HV) | Megamix d.o.o. |
| 22. | Šire područje grada Biograda na Moru (L-BI) | Croata d.o.o. |
| 23. | Grad Drniš (L-DN) | Radio postaja Drniš d.o.o. |
| 24. | Šire područje grada Buja (L-BU) | Radio Star TV d.o.o. |
| 25. | Grad Senj (G-SE) | Radio Senj d.o.o. |
| 26. | Šire područje grada Đakova (L-DJ) | Radio Đakovo d.o.o. |
| 27. | Šire područje grada Čazme i Bjelovara (L-CZ) | IC Radio postaja Čazma d.o.o. |
| 28. | Šire područje grada Poreča (L-PO) | Radio Centar – Studio Poreč d.o.o. |
| 29. | Ličko-senjska županija (Z-GS) | Kulturno informativni centar Gospić |
| 30. | Šire područje grada Đakova (G-DJ) | Novi radio d.o.o. |

Vijeće je pristupilo postupku utvrđivanja zadovoljavanja formalnih uvjeta ponuda pristiglih na javni natječaj.

U postupku utvrđivanja formalnih uvjeta utvrđeno je kako ponude ponuditelja Novosti d.o.o. Vinkovci, Radio Vrbovec d.o.o. Vrbovec, Obiteljski radio Ivanić d.o.o. Ivanić Grad, Radio Makarska Rivijera d.o.o. Makarska, Megamix d.o.o. Split, Radio Star TV d.o.o. Umag te Radio Centar – Studio Poreč d.o.o. Poreč ne udovoljavaju formalnim uvjetima sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 01/16 od 8. rujna 2016. te pripadajućoj natječajnoj dokumentaciji.

Pregledom ponude ponuditelja Novosti d.o.o. utvrđeno je kako ponuda u dijelu programske osnove sadrži krivi izračun. Audio komercijalna komunikacija (AKK) ubrojena je u vlastitu proizvodnju. Također, emisija Mali oglasi je naznačena kao dio informativnog programa, a ne kao dio audio komercijalne komunikacije. Nedostaje opis četiri emisije, među kojima je i emisija Mali oglasi. Šest mjesečnih emisija ubrojeno je u tjedni izračun.

Pregledom ponude ponuditelja Radio Vrbovec d.o.o. utvrđeno je kako ponuda u dijelu programske osnove sadrži krivi izračun. Utvrđeno je kako su kompletne programske cjeline uračunavane u vlastitu proizvidnju, bez izbacivanja audio komercijalne komunikacije i postojećih emisija. Primjer tome su emisije Vrbovečko jutro ili Subotnje jutro. Rezultat toga je i nerealno visok udio vlastite proizvodnje.

Pregledom ponude ponuditelja Obiteljski radio Ivanić d.o.o. utvrđeno je kako ponuda u dijelu programske osnove sadrži krivi izračun. Pogrešan je izračun udjela kategorija sadržaja u programskoj osnovi, pogrešan način računanja udjela vlastite proizvodnje, ubrajanje glazbenih emisija u vlastitu proizvodnju od kojih neke nisu vlastita proizvodnja, a neke spadaju u audio komercijalnu komunikaciju). Također nema tabličnog prikaza izračuna s trajanjima i ukupnim zbrojem emisija, niti formulu izračuna udjela vlastite proizvodnje.

Pregledom ponude ponuditelja Radio Makarska Rivijera d.o.o. utvrđeno je kako ponuda u dijelu programske osnove sadrži nedostatke. Sadržaji koji predstavljaju male oglase ne mogu biti svrstani u kategoriju informativnog programa. Osim toga, ne postoji razrađena tablica s izračunom udjela vlastite proizvodnje. Emisija »Dobro jutro rivijero« ne može biti ubrojena u vlastitu proizvodnju, jer su već postojeće emisije unutar nje ubrojene u vlastitu proizvodnju te bi time dolazilo dolazi do dvostrukog ubrajanja tih sadržaja u izračun vlastite proizvodnje.

Pregledom ponude ponuditelja Megamix d.o.o. utvrđeno je kako je ponuda u dijelu programske osnoven nejasna i nepotpuna. Od ponuditelja je zatraženo pojašnjenje ponude. Iako je ponuditelj u ponudi priložio obrazac programske osnove, grafički prikaz sadržaja, programsku shemu i opisni dio emisija u programskoj osnovi nije bilo moguće usporediti priloženo sa udjelima iz obrasca. Zbog navedenog je od ponuditelja zatraženo pojašnjenje ponude. Ponuditelj je dostavio pojašnjenje ponude iz koje se jasno vidi da su velike razlike u odnosu na opisni dio emisija u programskoj osnovi.

Pregledom ponude ponuditelja Radio Star TV d.o.o. Utvrđeno je kako ponuda u dijelu programske osnove sadrži krivi nedostatke. Naime, emisije »SMS-omanije« i »Mali oglasi« uračunati su u vlastitu proizvodnju i u kategoriju zabavnog programa, a predstavljaju kategoriju audio komercijalne komunikacije. Samim time došlo je do pogrešnog izračuna udjela vlastite proizvodnje.

Zaključno, pregledom ponude ponuditelja Radio Centar – Studio Poreč d.o.o. utvrđeno je kako ponuda u dijelu programske osnove sadrži nedostatke. Sve programske cjeline uvrštene su u vlastitu proizvodnju, bez izdvajanja postojećih emisija unutar programskih cjelina i bez izdvajanja oglasnog sadržaja. Također je utvrđeno kako su emisije dvostruko uvrštene izračun vlastite prozvodnje, tj. uvrštene su u izračun vlastite proizvodnje zasebno i u programskim cjelinama. Rezultat toga je i nerealno visok udio vlastite proizvodnje.

Slijedom svega naprijed navedenog, utvrđeno je kako ponude ponuditelja, Novosti d.o.o. Vinkovci, Radio Vrbovec d.o.o. Vrbovec, Obiteljski radio Ivanić d.o.o. Ivanić Grad, Radio Makarska Rivijera d.o.o. Makarska, Megamix d.o.o. Split, Radio Star TV d.o.o. Umag te Radio Centar – Studio Poreč d.o.o. Poreč nisu udovoljile formalnim uvjetima sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 01/16 od 8. rujna 2016. te pripadajućoj natječajnoj dokumentaciji te je Vijeće za elektroničke medije odlučilo kao u izreci ove odluke te na temelju odredbe članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija donijelo odluku o poništenju odluke o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 01/16 u dijelu kako je navedeno u izreci ove odluke.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/16-02/0001

Urbroj: 567-06/04-16-04

Zagreb, 14. studenoga 2016.

Agencija za elektroničke medije
Vijeće za elektroničke medije
Mirjana Rakić, v. r.